
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. október 20-án tartandó munkaterv szerinti ülésére

2. napirendhez
Tárgy: Beszámoló a 2010/2011-es tanévi iskola-egészségügyi ellátásról
Tisztelt Képviselő-testület!

Az iskola-egészségügyi ellátásról szóló 26/1997. (IX. 3.) NM rendelet alapján a 3-18 éves korosztályt rendszeres, megelőző jellegű, az egészségügyi alapellátás keretében szervezett iskola-egészségügyi ellátásban kell részesíteni az óvodai, iskolai nevelés keretében. Az iskola-egészségügyi ellátást valamennyi nevelési-oktatási intézményre kiterjesztve kell intézményenként vagy több intézmény ellátásának közös biztosításával megszervezni.
Az iskola-egészségügyi ellátás iskolaorvos és védőnő együttes szolgáltatásából áll, amelyet fogorvos és fogászati asszisztens közreműködésével látnak el. Az iskola-egészségügyi ellátást az iskolaorvos teljes vagy részmunkaidőben, a védőnő teljes vagy részmunkaidőben, illetve a területi védőnő körzetéhez tartozó feladatként végezheti. Az iskola-egészségügyi ellátást végző iskolaorvos és védőnő tevékenységét a gyermek, a tanuló háziorvosával (házi gyermekorvosával), illetőleg területi védőnőjével egyeztetve és vele együttműködve végzi.

A gyermekek, tanulók egészségügyi ellátását az orvos és a védőnő a nevelési-oktatási intézmény vezetőjével egyeztetett rend szerint végzi. A tanulók egészségügyi ellátásán kívüli egyéb iskola-egészségügyi feladatokat (környezet-egészségügy, élelmezés-egészségügy, balesetvédelem, egészségnevelés, pályaválasztási tanácsadás) az iskolaorvos és a védőnő az oktatási intézmény vezetőjével, illetőleg a szakmai szervezetekkel együttműködve végzi. Az iskolafogászati alapellátás preventív és terápiás gondozást jelent a szükségleteknek megfelelően.
Az iskolaorvos és a védőnő egészségügyi kérdésekben, felkérésre, szakértőként közreműködik a nevelőtestület, illetve az iskolaszék, óvodaszék, kollégiumi-szék munkájában.
Mindezek alapján Önkormányzatunk az ellátás színvonalának és az érintett korosztály egészségi állapotának figyelemmel kísérése céljából évente beszámolót kér az iskola-egészségügyi ellátás helyzetéről. 
Az aktuális – gyermekorvosi, fogorvosi és védőnői – beszámolókat a mellékletben olvashatják; kérem azok szíves megvitatását.
…/2011. (X. 20.) ÖKT határozati javaslat
Sülysáp Nagyközség Önkormányzatának Képviselő-testülete az önkormányzati oktatási-nevelési intézményekben a 2010/2011-es tanévben biztosított iskola-egészségügyi ellátásról szóló 
1./ gyermekorvosi beszámolókat elfogadja,

2./ fogorvosi beszámolókat elfogadja,

3./ védőnői beszámolókat elfogadja,

emellett megköszöni az ellátásban résztvevők elmúlt évi munkáját.
Határidő: azonnal
Felelős: polgármester

Sülysáp, 2011. október 10.


Horinka László s.k.


polgármester

Láttam! 

Sülysáp, 2011. október 10.
Tóth Krisztina s.k.
jegyző
1.sz. melléklet

Tisztelt Képviselő-testület!

Tisztelt Polgármester Úr!

A 2010-2011-es tanévben, a Szent István Általános Iskola tanulóit láttam el. Az óvódások szűrését, az aktuális rendelet alapján, a szülők jelenlétében, a tanácsadóban, a védőnőkkel együtt végeztük.

2010. október 1-jén az általános iskola létszáma 215 tanuló volt.

A tanévben a 2., 4., 6., 8. osztályosoknál végeztünk szűrővizsgálatokat, összesen 149 tanulót vizsgáltunk meg. A vizsgálatokat a tanórák végén végeztük, a Kossuth L. u-i tanácsadóban, ahova a diákok tanár kíséretében érkeztek. A vizsgálatok során a diákokat, adott esetben tanáccsal elláttuk. Abban az esetben, ha további vizsgálatot tartottunk szükségesnek, a védőnő, írásban értesítette a szülőket, azzal a kéréssel, hogy keressék fel a gyerek háziorvosát. Az előző évekhez hasonlóan tartási rendellenességet, lúdtalpat és túlsúlyosságot észleltünk kóros eltérésként. A tartási rendellenességek száma gyakorlatilag azonos mindegyik osztályban, a túlsúlyos gyerekek száma az évek előrehaladtával csökkent.

106 tanulót részesítettünk védőoltásban, a kötelező kampányoltások keretében. Az oltások esedékességéről a védőnő értesítette a szülőket, akik beleegyezésüket az értesítő aláírásával nyugtázták.

Az iskolában, ebben a tanévben sem volt tetvesség. Ez annak tulajdonítható, hogy az iskola vezetésével egyetértésben, a védőnő, a tanévkezdés előtt, a szülők jelenlétében átvizsgálja a gyerekeket, és csak tetvesség mentes, igazolással mehettek a tanulók iskolában.

Kívülállóként nyugalmasabbnak lehet minősíteni ezt a tanévet, csak egy iskolai baleset volt.

Sülysáp, 2011. 10. 07.


Tisztelettel:


dr. Balog Erzsébet

gyermekorvos
2. sz. melléklet
Beszámoló a 2010/2011-es tanév iskolaorvosi munkáról

Iskola: Móra Ferenc Ált. Iskola és Tagiskolája

Iskola létszám:
495
fő

Teljes körű szűrővizsgálat:
237
fő

Gerincszűrés:
258
fő

Szakorvosi vizsgálatra beutaltak:
57
fő

Szakorvosi beutalók száma:
84
Védőoltások száma:
282

Személyes tanácsadás:
209

A talált eltérések közül kiemelném az alábbiakat:

 - tartási rendellenesség:
64

 - gerincferdülés:
79

 - lúdtalp:
48

 - kövérség:
35

Gyógytestnevelésre szorulna 178 tanuló.

Sülysáp, 2011.10.10


Tisztelettel:


Dr. Laczkó Katalin


gyermekorvos

3. sz. melléklet
Beszámoló a Sülysáp Fő u.6.szám alatti Dentaform fogászat oktatási-nevelési intézményekben végzett munkájáról

A gyermek-és ifjúsági fogászat praxis havi óraszámán belül végezzük a 18 év alatti korosztályok szűrését és szükség szerinti ellátását. A praxis óraszáma heti 16 óra. Ezen belül heti 1 alkalommal a keddi napon a délelőtti műszakban Dr. Nagy Nóra ill. Dr. Kerekes Zsuzsanna kizárólag ifjúsági fogászati ellátást végez. A két doktornő együttes munkája lerövidíti a leérkező osztályok várakozási idejét. A tanulók sajnos egyre türelmetlenebbek, így nagyon nagy figyelmet igényel mind a kísérő pedagógus, mind a mi részünkről, hogy se a rendelő berendezésében se önmagukban ne tegyenek kárt. Volt eset, amikor a felsős osztályok közül az egyikből a tanulók átszaladgáltak a 31-es főúton. Lehetőség szerint megpróbáljuk lekötni őket a TV műsorával.

Az ellátandó oktatási intézményekkel és az óvodával, ahol rendszeres szűrést végzünk félévenként, az együttműködésünk kiváló. Annak ellenére, hogy a kísérő pedagógus biztosítása az iskoláknak nem egyszerű, az osztályok előzetes megbeszélés alapján pontosan megjelennek.

Bár évente kétszer kötelező az iskolai szűrés, ennek ellenére a jelenlegi rendelkezések alapján a gyermekek fogait a szűrésen való megjelenésükkor nem kezelhetjük! A rendelkezések alapján most csak igazolást állíthatunk ki arról, hogy a gyermeknek mi a problémája és ez milyen kezelést igényel. Erről a szülőket értesítjük, akik eldönthetik, hogy visszahozzák-e csemetéjüket vagy sem, mert a gyereket kizárólag az ő jelenlétükben láthatjuk el. Sajnos általános, hogy a gyereket a szülők nem hozzák vissza csak akkor, amikor a beavatkozás a gyermek számára már komoly kellemetlenséggel, esetleg fájdalommal jár. A legtöbb kezdődő szuvasodást a szűréssel egybekapcsolva gyorsan, szakszerűen és fájdalommentesen elláthatnánk, de hivatalosan nem tehetjük. (ennek ellenére, ha a gyermek beleegyezik, ellátjuk.) Régebben csak egy másik kollega által kiállított igazolás mentesítette a gyereket a kezelés alól, ma a szülő ilyen irányú kérése is elegendő, minden indoklás nélkül.
Így tulajdonképpen a helyzet egy tökéletes zsákutca. Az elképzelés a szülők egészségtudatosságára épít, ami gyakorlatilag rendkívül korlátozott. Az oktatási intézmények megteszik, ami tőlük telik, a szakrendelés is megteszi, ami tőle telik, de eredményt elérni nem tudunk. Ebből a helyzetnek a jelenlegi jogi környezetben nincs megoldása. Ez a korosztály egy hihetetlenül elhanyagolt és hiányos fogazattal fog a felnőttkorba lépni.
Rendelésünkön 2011. jan.1 és jún. 30 között megjelent 18 év alatti páciensek száma: 1100 fő.
Sülysáp, 2011. október 2.


Dr. Kerekes Sándor


intézményvezető

4. sz. melléklet

5. sz. melléklet

SÜLYSÁP NAGYKÖZSÉG ÖNKORMÁNYZATA KÉPVISELŐ-TESTÜLETE RÉSZÉRE

Beszámoló a védőnői iskola-egészségügyi munkáról

Sülysápon két iskola és egy tagiskola valamint két óvoda ezen belül egy tagóvoda és keresztény óvoda működik.

Ezeket az intézményeket három körzeti védőnő és két házi gyermekorvos látja el.

Ellátandó gyermekek létszáma: 495.

Móra Ferenc Ált. Iskola + Tagiskola

Móra F. Ált létszáma: 367.

Tagisk. Létszáma: 128.

Ellátandó gyermekek létszáma: 215.

Csicsergő Vasút u létszáma: 115.

Csicsergő Balassi u. létszáma: 76.

Csicsergő Mátyás k.u létszáma: 28.

Ellátó védőnői: Szanyi Jánosné és Fontos Magdolna.

Iskolát, óvodát ellátó orvos: Dr. Laczkó Katalin

Óvodát ellátó orvos: Dr. Balogh Erzsébet

Oktatási intézményeinken belül rendelő nem működik, ahol munkánkat zavartalanul végezni tudnánk. Iskolai tevékenységünket a védőnői tanácsadóban végezzük. A védőnői tanácsadó alap felszerelésében a szűrővizsgálatokhoz szükséges eszközök adottak. Ebben az évben az elromlott hallásvizsgáló készülék helyett új készüléket kaptunk.

Szűrések

A szűrővizsgálatok az index osztályokban (2.4.6.8.oszt.) történik.

Szűréseink során a leggyakoribb elváltozás a tartási rendellenesség, scoliosis, obesitás, látás probléma és caries. Az elváltozások javítására a gyógytestnevelés nem megoldott. Az úszásoktatásban a 4. osztályosok vesznék részt, ami ideális lenne a tartási rendellenesség javítására a többi tanuló számára is. A testnevelő pedagógus az órán tartott gyakorlatokkal segít még ezen állapotok javításán. Az iskolások szülei értesítést kapnak az észlelt elváltozásról, hogy keresse meg házi gyermekorvosát a szakrendelőbe való beutalóért. Visszatérő problémánk, hogy a szülők nem jeleznek a szakorvosi lelet meglétéről. Munkánk részét képezi a kötelező védőoltások lebonyolítása. Iskolafogászat megoldott, ahol folyamatosan történik, a tanulok szűrése, évi két alkalommal. Sajnos a kiszűrtek kezelése, nem minden esetben történik meg, a fogszabályozást pedig anyagi vonzata miatt a szülők csak ritkán tudják vállalni.

Rendszeresen végzünk tisztaság és tetű vizsgálatot, általában ugyanazoknál a családoknál fordult elő a fejtetvesség. Ezeknél a családoknál hathatós eredményt nem tudunk elérni már évek óta.

Egészségnevelés

Nem kötött óra számban, hanem alkalmanként tartunk egészségnevelési tevékenységet, illetve felvilágosító előadásokat az orvossal, vagy önállóan. A szülők és a tanulók számára meghirdetett egészségnap szervezésében és lebonyolításában részt vettünk. Szomorúan tapasztaltuk, hogy a szülők részéről kisszámú érdeklődő volt.

Óvodai munka

Óvodai munkánk jelentős része a védőnői tanácsadóban történik. A szűrővizsgálatok a szülő jelenlétében. Rendszeresen végzünk tisztaság és tetű vizsgálatot, az előző évekhez viszonyítva kevesebb volt a fertőzések száma.

Munkánk végzéséhez sok segítséget kapunk az iskolaigazgatótól és a pedagógusoktól amit köszönünk.

Kérjük a tisztelt Képviselőtestületet beszámolónk elfogadását.

Sülysáp, 2011. 10. 10.

Fontos Magdolna


Szanyi Jánosné


védőnő 

6. sz. melléklet

Sülysáp Nagyközségi Önkormányzat

Képviselő-testülete

Beszámoló Sülysáp III. sz. védőnői körzetében

a 2010/2011 – es tanévben végzett iskola-egészségügyi tevékenységről.

Tisztelt képviselő hölgyek és urak!

Az iskola-egészségügyi ellátást a többször módosított 26/1997 (IX.3.) NM rendelet szabályozza. Nagy vonalakban vázolnám e rendelet alapján a védőnőt kötelezően érintő feladatokat.

1. Megelőzéshez kapcsolódó feladatok:

a.
A gyermek egészségi állapotának vizsgálata, követése, szűrővizsgálatok végzése részletes szakmai szabályok szerint a 2.,4.,6. és 8. osztályokban.

b.
Közegészségügyi-járványügyi, környezet-egészségügyi és balesetvédelmi feladat:

-
életkorhoz kötött és kampányoltások szervezése és előkészítése,

-
a gyermekek személyi higiénéjének ellenőrzése,

-
az intézményben folyó közétkeztetésnek, az intézmény és környezete ellenőrzése tisztasági, közegészségügyi szempontból.

c.
Mentálhigiénés feladatok:

A gyermekek egészségi állapotát és egészségmagatartását nemcsak a fizikai-tárgyi környezet tisztasága és biztonsága befolyásolja. Az intézmény, mint pszicho-szociális környezet, annak légköre, értékrendje, szabályrendszere mind jelentősen befolyásolják az ott oktatott/nevelt gyermekek viselkedését és egészségét.

2. Betegellátás

a.
Elsősegélynyújtás:

Az iskolában éppen jelen lévő egészségügyi személyzet természetes kötelezettsége.

b.
Krónikus beteg és fogyatékkal élő gyermek egészségügyi gondozása:

Megosztott feladat, melyben minden szintnek (háziorvos és védőnő, iskolaorvos és védőnő, speciális szakellátó orvos) meg van a saját feladata.

c.
Szakértői jellegű feladatok:

-
iskolai alkalmasság, tanulási képesség vizsgálata,

-
pályaalkalmasság elősegítése,

-
testnevelési csoportbesorolások,

-
iskolai sporttal kapcsolatos feladatok.

d.
Üdülés és táborozás előtti vizsgálatok.

3.
Tájékoztatással, oktatással kapcsolatos feladatok:

a.
Egészségügyi információ közlése a szülőkkel, pedagógusokkal és a gyermekekkel.

b.
Részvétel az iskolai egészséges életmódra nevelésben.

Területi ellátási kötelezettségünk alapján dr. Balog Erzsébet házi gyermekorvossal együtt a Szent István Általános Iskolát látom el.

A 2010/2011-es tanévben 215 tanulónk volt, ebből sajátos nevelési igényű: 20 gyermek

· A gyermekek egészségi állapotának vizsgálatát a célcsoportokban (2., 4., 6. és 8. osztály) elvégeztük. A szűrővizsgálatok tanítási időn kívül a szülők – iskolai – értesítése mellett történtek. 

Említésre méltó egészségromlást nem tapasztaltunk, elvétve akadt néhány újonnan kiszűrt eset.

· Kampányoltási elmaradás ez évben nem volt.

· Az iskola személyi higiénés állapota (ismerve az országos helyzetet pl. fejtetvesség tekintetében) példaértékű! A pedagógusok és a szülők komolyan vették közös felelősségünket, így együtt már képesek vagyunk e „népbetegség” leküzdésére.

2010 őszén egy már- már feledésbe merült fertőző bőrbetegséget (rühesség) is sikerült terjedésében megállítani.

Mentálhigiénés feladataim ellátását ma már segíti a kellő hely- és emberismeret. Jelenlétem az oktatási intézményben kiszámítható, elérhetőségem publikus. Egyre több gyermek és felnőtt talál meg problémáival.

Szinte minden nagyobb iskolai és tanítási időn kívüli rendezvényen részt tudok, illetve kis „csapatunkkal” részt tudunk venni, ott is vigyázva gyermekeinkre.

· Az oktatási intézményekben történő egészségnevelésnek évszázados hagyományai vannak Magyarországon.

A tananyagba épített vagy más formában közölt egészségtartalmú vagy környezetvédelemmel kapcsolatos ismeretátadás jelentősége mellett régóta ismert az ún. „rejtett tanterv” fogalma. Ezalatt mindazon hatások összessége értendő, melyek a gyermeket érik, őket befolyásolják gondolkodásukban, viselkedésükben, életmódjukban.

Az ismeretek szükségesek, azonban nem elégségesek ahhoz, hogy új magatartásformákat, viselkedésmódokat alakítsanak ki, vagy már meglévő szokásrendszereket strukturáljanak át.

Minden iskola kialakítja a saját kultúráját, mely visszatükrözi a közvetlen lakókörnyezetet, a nevelők és a tanulók szociokulturális sajátosságait. A tanulók kultúrája egyéni szokások, viselkedési módok együttesében jelenik meg. A tanárok, az orvos, a védőnő a felnőtt világot, a követendő kultúrát reprezentálják. Az értékrendszerek nem feltétlenül találkoznak.

A cél, hogy a különbözőségek kiélezése helyett a rejtett tanterv eszközrendszerének felhasználásával a közös érdekeken keresztüli átjárhatóság az iskola kultúrájának részévé váljon.

Fentiekből is látható, az iskolai egészségfejlesztés túlmutat az iskola falain. Ennek tudomásul vételével kell – kinek-kinek a saját területén- mindennapi munkánkat végeznünk.

Szeretném ez úton is megköszönni a Szent István Általános Iskola diákjainak és minden dolgozójának bizalmát!

Kérdéseiket kérem, tegyék fel az illetékes bizottsági ülésen.

Tápiószecső, 2011. 10. 10.


Nagy Jusztina


védőnő 

